Év végi értékelés – 2017. II. félév

Sikeres szereplés a korosztályos országos bajnokságokon, érmek, helyezések rangos versenyeken: 2017 második fél évében is folytatta kiemelkedő színvonalú munkáját a Tatai AC cselgáncs szakosztálya. A TAC judo csaknem három évvel ezelőtt indult újra, mára már csaknem hetvenen sportolnak a csapatban. A gyerekek nagy örömmel, igazi közösséget alkotva járnak le edzeni, az alkotó, jó hangulat kialakításában a szülők is nagy szerepet vállalnak – értékelte az elmúlt hónapokat Szeles Viktor edző.

- Hogyan szerepeltek a TAC dzsúdósai 2017 második fél évében? Kérlek, értékeld az elmúlt hónapokat!
Szeles Viktor edző: - Az év második fele az országos bajnokságok jegyében telt. Reálisan nézve három gyerekünknek volt éremesélye az ob-n, közülük ketten, Kádár Adrián és Galambos Bernadett bronzérmet szerzett, igazolva az előzetes esélylatolgatásokat. Hufnágel Balázst vártam még éremközelbe, de sajnos volt egy rossz meccse, így most nem sikerült dobogóra állnia.

A legkisebbeknél Tamás Virág lett ötödik helyezett. Virág esete azért érdekes, mert első meccsén a baji színekben induló, de már régóta nálunk edző Tölgyesi Rékával találkozott. Innen Réka jutott tovább, később pedig ezüstérmet szerzett. Jó hír, hogy az idei évtől Réka már tatai színekben versenyez.

Hasonló a helyzet Asztalos Balázzsal, aki Oroszlányból érkezett hozzánk, 2018-tól ő is tataiként vesz részt a versenyeken. Szintén örvendetes hír, hogy az esztendő végén a nagyobbak sikeres övvizsgát tettek.

- Az egyik legnagyobb tehetség, Galambos Bernadett hosszú sérülése után, csaknem egy éves kihagyást követően szeptemberben tért vissza, novemberben pedig már bronzérmes lett a serdülő országos bajnokságon. Bízhatunk a hasonló folytatásban?
- Detti augusztus óta edz, de szinte „törvényszerűen” rögtön megsérült a válla. Ismét egy hónapos kényszerszünet következett, így egy év kihagyás után. Végül hat heti edzéssel utazott el az országos bajnokságra, ahol bronzérmes lett. A 2018-as esztendőtől nem várunk sokat, mert egyrészt korosztályt váltott, az ifiknél pedig három évvel idősebbekkel is meg kell küzdenie. Másrészt pedig újra fel kell építeni: az első félév még ennek a szellemében telik el. Úgy gondolom, hogy októberben az ifjúsági B korcsoportos ob-n ismét éremesélyes lehet.

- Méltán foglalkozunk sokat az utánpótlással, de természetesen felnőtt és masters versenyzőitek is vannak. Ők hogyan szerepeltek az elmúlt időben?
- A masters korosztály az év második felében nem indult judo versenyen, inkább a felkészülésnek szentelték az idejüket. Ennek ellenére volt sikerünk is, hiszen márciusban Tamtam Lajos az M2-es kategória 73 kilós súlycsoportjában második lett az országos bajnokságon, Rohodi Máriusz előbb ezüstérmet szerzett a grappling magyar bajnokságon, majd bronzérmes lett a sportág világbajnokságán. Jó hír, hogy a többi korcsoporthoz hasonlóan a masters korosztály létszáma is folyamatos növekedést mutat.

- Több mint hatvanan sportolnak nálatok aktívan, és sokan készülnek arra, hogy újra visszatérjenek közétek. Az újraalakulás óta eltelt két évet hogyan értékelnéd?
- A 2017-es esztendőben a tagdíjfizetők létszáma elérte a hetven főt. A fő célkitűzéseinket teljesítettük, minden évben vannak magyar bajnoki érmeseink, diákolimpiai érmeseink, az utánpótlásban pedig sok olyan tehetséges gyerek van, akik nem érték még el a versenyzői kort. Úgy gondolom, hogy sikerült egy fantasztikus közösséget építenünk, amiben az edzőkön és a gyerekeken kívül hatalmas szerepe van a szülői munkaközösségnek. Olyan szülők vannak mögöttünk, akik látják és értékelik a befektetett munkát, és mindenki a saját lehetőségéhez képest hozzátesz valamit a fejlődésünkhöz.

- Mik a célkitűzések 2018-ra?
- Az első és legfontosabb, hogy elkezdjük kialakítani új otthonunkat Tata kertvárosi városrészében. Addig szeretnénk tartani a létszámunkat, a gyereket pedig minél több sikerhez hozzásegíteni. Felvettük a kapcsolatot Tata testvérvárosának, a hollandiai Alkmaarnak a judo klubjával, ahonnan meghívást kaptunk az október 14-én rendezendő, jubileumi, 30. nemzetközi versenyükre. Érdekesség, hogy az első alkalommal rendezett Alkmaar Openen a tatai csapat nyerte meg a legjobbnak járó kupát 1989-ben. Akkor a mostani edzői csapatból Essősy Ákos és Szeles Viktor is részese volt a sikernek.